証道歌
境靜林間獨自遊。走獸飛禽皆遠去。 師子兒。眾隨後。三歲便能大哮吼。若是野干逐法王。百年妖怪虛開口。 圓頓教。沒人情。有疑不決直須爭。不是山僧逞人我。修行恐落斷常坑。 非不非。是不是。差之毫釐失千里。是則龍女頓成佛。非則善星生陷墜。 吾早年來積學問。亦曾討疏尋經論。分別名相不知休。入海算沙徒自困。 卻被如來苦訶責。數他珍寶有何益。從來蹭蹬覺虛行。多年枉作風塵客。 種性邪。錯知解。不達如來圓頓制。二乘精進沒道心。外道聰明無智慧。 亦愚癡。亦小騃。空拳指上生實解。執指為月枉施功。根境法中虛捏怪。 不見一法即如來。方得名為觀自在。了即業障本來空。未了應須還夙債。 飢逢王膳不能餐。病遇醫王爭得瘥。在欲行禪知見力。火中生蓮終不壞。 勇施犯重悟無生。早時成佛于今在。師子吼。無畏說。深嗟懵懂頑皮靼。 祇知犯重障菩提。不見如來開祕訣。有二比丘犯淫殺。波離螢光增罪結。 維摩大士頓除疑。猶如赫日銷霜雪。不思議。解脫力。妙用恒沙也無極。 四事供養敢辭勞。萬兩黃金亦消得。粉骨碎身未足酬。一句了然超百億。 法中王。最高勝。恒沙如來同共證。我今解此如意珠。信受之者皆相應。 了了見。無一物。亦無人。亦無佛。大千沙界海中漚。一切聖賢如電拂。 假使鐵輪頂上旋。定慧圓明終不失。日可冷。月可熱。眾魔不能壞真說。 象駕崢嶸慢進途。誰見螳蜋能拒轍。大象不遊於兔徑。大悟不拘於小節。